342 – Proteas se hoogste telling in maandeDie Proteas vier Kraigg Brathwaite se paaltjie. Foto: Phill Magakoe/AFP. Ná die Proteas se onlangse gesukkel om die 200-lopie-kerf op die telbord verby te steek, is hulle vandag teen die Wes-Indiese Eilande vir 342 lopies op SuperSportpark uitgeboul. Die Suid-Afrikaners het vanoggend hul beurt op 314/8 hervat en Gerald Coetzee het saam met Anrich Nortjé die telbord aan die rol met ŉ paar grenshoue gehou. Alzarri Joseph het egter van al twee stertkantkolwers ontslae geraak om met ŉ boulontleding van 5/81 te spog. Die Windies-kolflys is egter ook maar aan die brose kant en Kagiso Rabada het reeds van Kraigg Brathwaite ontslae geraak. Die Suid-Afrikaanse blits het met die perfekte aflewering vorendag gekom om die toppunt van die besoekende kaptein se wegpen te tref. Voeg daarby die vaart van Nortjé en Coetzee saam met die wip van Marco Jansen en die Windies kan hulself maar staal vir ŉ vurige snelbouler-aanslag. Suid-Afrika 342/10 in 86,3 boulbeurte: Aiden Markram 115, Dean Elgar 71 en Alzarri Joseph 5/81. Wes-Indiese Eilande 27/1 in 8 boulbeurte: Kagiso Rabada 1/7.